### Beslutning

Godkendt.

### Sagsfremstilling

## Resume og sagens baggrund

Lokalplan nr. 567 for et boligområde ved [adresse] (Gørlev) udlægger området til åben-lav boligbebyggelse (parcelhuse). Lokalplanområdet udgør én samlet ejendom. Ejer er ikke lykkedes med at realisere lokalplanen og ser et større potentiale i at udlægge området til tæt-lav boligbebyggelse i form af dobbelthuse. Ejer anmoder derfor kommunen om at skabe grundlag for, at området kan anvendes til den ønskede bebyggelse.

## Indstillinger

Chefen for Plan, Byg og Miljø indstiller at der igangsættes et planarbejde, der giver grundlag for at kunne opføre tæt-lav boligbebyggelse i form af dobbelthuse på ejendommen.

## Behandling

Teknik- og Miljøudvalget.

## Sagsfremstilling

Ejendommen [adresse] 1 ligger i den sydlige del af Gørlev mellem [adresse] og [adresse], og ud mod et offentligt, grønt område.

Lokalplan nr. 567 er vedtaget i 2018. Lokalplanen erstattede på daværende tidspunkt - foranlediget af ejer - en del af  Lokalplan nr. 94 udlagt til åben-lav boligbebyggelse. Ejer ønskede at skabe en mere attraktiv udstykning bl.a. med mulighed for en mere individuel placering af de enkelte parcelhuse. Imidlertid er lokalplanen ikke blevet realiseret.

Ejer anmoder kommunen om dispensation fra Lokalplan nr. 567, alternativt at lokalplanen ændres, så det bliver muligt at udnytte ejendommen til at opføre tæt-lav boligbebyggelse i form af dobbelthuse. Der henvises til fremsendte udkast til situationsplan samt udstykningsplan, jf. bilag 1 og 2. Administrationen har ikke modtaget yderligere materiale.

Der tænkes i fire typer af dobbelthuse i ét plan som i det væsentlige er sammenbygget omkring carporte og depotrum. Det anføres, at hustyperne har afsæt i dialog med potentiel investor. Grundprincippet i infrastruktur, udstykningsplan og bebyggelsesprocent fastholdes, men antallet af potentielle boliger øges fra 33 til 54 boliger. De enkelte grunde er som udgangspunkt min. 500 m2, hvilket er i overensstemmelse med kommuneplanens generelle rammebestemmelser for dobbelthuse.

Administrationen vurderer, at der ikke er hjemmel til at dispensere fra den gældende lokalplan, idet det vil være i strid med principperne i planen at dispensere til en anden anvendelse end parcelhuse. Det forudsætter derfor en ny lokalplan at realisere den ønskede boligbebyggelse.

I Kommuneplan 2021 er ejendommen udlagt til åben-lav boligbebyggelse. Det ansøgte forudsætter derfor tillige et tillæg til kommuneplanen, der udlægger området til tæt-lav boligbebyggelse, og dermed kan skabe grundlag for udarbejdelsen af en ny lokalplan.

*Om den gældende lokalplan*Den gældende lokalplan udlægger området til åben-lav boligbebyggelse i op til to etagers højde. Lokalplanen giver mulighed for en forskelligartet bebyggelse, og området skal fremstå som et grønt haveboligområde med en bebyggelsesprocent på maks. 25 samt en mindstegrundstørrelse på 800 m2 for at understøtte områdets grønne karakter.

*Aktuelle muligheder for boligudbygning i [adresse] har byggemodnet et område til 24 parcelhuse på [adresse], hvor der fortsat er grunde til salg. Teknik- og Miljøudvalget har igangsat udarbejdelsen en ny lokalplan for en rækkehusbebyggelse på 26 boliger på [adresse], ca. 500 m fra [adresse].

*Administrationen bemærker*En boligbebyggelse som ansøgt vil give området en anden karakter end intentionen i den gældende lokalplan, bl.a. ved at området bliver væsentligt tættere bebygget. Administrationen anbefaler, at en ny lokalplan særligt har fokus på bebyggelsens fremtræden og hvordan de yderste boliger møder det offentlige, rekreative område mod nord.

Administrationen bemærker, at ejer ikke har et retskrav på at få gennemført en ny lokalplan, da der ikke er afsæt i kommuneplanen til den ønskede boligtype, jf. ovenstående bemærkning om, at det ansøgte forudsætter et tillæg til kommuneplanen. Det bemærkes desuden, at den gældende lokalplan kun er fem år gammel. Det er ikke sædvanligt at ændre en lokalplan så relativt kort tid efter vedtagelsen, men omvendt kan det vurderes at være hensigtsmæssigt for områdets potentielle udvikling. Dog bør det overvejes, om det er en hensigtsmæssig anvendelse af ressourcer set i lyset af en generelt pres på udarbejdelsen af nye lokalplaner.

## Økonomiske konsekvenser

Ingen.